Undinė Jagėlaitė-Lipinaitienė

Undinė Jagėlaitė-Lipinaitienė (g. 1949 m. gegužės 4 d. Kaune) – Lietuvos smuikininkė ir pedagogė, Lietuvos muzikos ir teatro akademijos profesorė, Nacionalinės M. K. Čiurlionio menų mokyklos mokytoja ekspertė.

 Biografija 
Undinė Jagėlaitė gimė Kaune. Tėvas – smuikininkas ir pedagogas Juozas Jagėla, motina – muzikinio teatro artistė ir dainininkė Jadvyga Jagėlienė. Sutuoktinis – Algimantas Lipinaitis, dukra – smuikininkė ir pedagogė Rūta Lipinaitytė-Savickienė.

1972 m. su pagyrimu baigė Lietuvos valstybinę konservatoriją (prof. Viktoro Radovičiaus smuiko klasė),1975–1977 m. stažavosi Maskvos konservatorijoje prof. Semiono Snitkovskio klasėje.

 Veikla 
1966–1975 m. buvo Lietuvos kamerinio orkestro artistė. Kaip solistė ir ansamblių narė koncertavo Lietuvoje, bendradarbiavo su dirigentais Sauliumi Sondeckiu ir Juozu Domarku, aktyviai atliko lietuvių kompozitorių kūrinius.

1977–2020 m. dėstė Lietuvos konservatorijoje (dabar – Lietuvos muzikos ir teatro akademija). 1993 m. tapo docente, 2013 m. – profesore. Nuo 1988 m. dirbo Nacionalinėje M. K. Čiurlionio menų mokykloje, 2003–2010 m. vadovavo šios mokyklos Styginių instrumentų skyriui.

Meno kūrėjo statusas suteiktas 2005-11-11.

 Įvertinimai 

2006 m. Undinei Jagėlaitei-Lipinaitienei įteiktas ordinas „Už nuopelnus Lietuvai“. Jos pedagoginė ir koncertinė veikla taip pat įvertinta Lietuvos Respublikos prezidentų ir kitų valstybės institucijų padėkos raštais.

 Nuorodos